**Κόμμα των μελών, η μεγάλη χίμαιρα; *Τάσος Αναστόπουλος, ΟΜ ΣΥΡΙΖΑ-ΠΣ Μίκρας***

Εν όψει συνεδρίου όλοι σχεδόν μέσα στον ΣΥΡΙΖΑ-Προοδευτική Συμμαχία δηλώνουν ότι είναι υπέρ του κόμματος των μελών. Πίσω όμως από αυτές τις δηλώσεις αναδύεται το, κατά τη γνώμη μου, θεμελιώδες ερώτημα: Υπάρχουν οι αντικειμενικές και οι υποκειμενικές προϋποθέσεις για να γίνει ο ΣΥΡΙΖΑ-ΠΣ κόμμα των μελών του;

Στο πρώτο σκέλος του ερωτήματος απαντώ χωρίς δισταγμό θετικά. Οι αντικειμενικοί όροι για να γίνει ο ΣΥΡΙΖΑ-ΠΣ κόμμα των μελών του υπάρχουν. Το κόμμα των μελών κατοχυρώνεται ως όρος στο άρθρο 2 του καταστατικού από το 2013. Αυτό που λείπει είναι να αποκτήσει ο όρος αυτός ένα πρακτικά λειτουργικό περιεχόμενο. Για να γίνει αυτό τα έντυπα, τα ραδιοφωνικά και τα διαδικτυακά μέσα του κόμματος οφείλουν να διασφαλίσουν το δικαίωμα συστηματικής συμμετοχής των απλών μελών σε διαδικασίες διαβούλευσης και ψηφοφοριών με αποφασιστικό ή συμβουλευτικό χαρακτήρα, για θέματα που δεν απαιτούν υψηλή εξειδίκευση και δεν είναι επείγοντα όπως πχ υποψηφιότητες βουλευτών και ευρωβουλευτών, πολιτικές, αυτοδιοικητικές και συνδικαλιστικές συνεργασίες, εμβληματικές διεκδικήσεις του κόμματος κλπ. Για τον ίδιο σκοπό τα ενδιάμεσα και ανώτερα όργανα του ΣΥΡΙΖΑ-ΠΣ πρέπει να δείξουν έμπρακτη εμπιστοσύνη στα απλά μέλη του κόμματος κατοχυρώνοντας την αμφίδρομη αλληλεπίδραση μεταξύ ηγεσίας και βάσης και κυρίως, γιατί αυτό λείπει, την ελεύθερη οριζόντια επικοινωνία μεταξύ οργανώσεων και μεμονωμένων μελών χωρίς γεωγραφικούς περιορισμούς.

Αυτό που δεν είναι δεδομένο είναι η δυνατότητα και η διάθεση των μελών και των οργανώσεων να συμβάλλουν στις διαδικασίες αυτές. Αλλά, αυτό μας μεταφέρει στο δεύτερο σκέλος του ερωτήματος δηλαδή στους υποκειμενικούς όρους.

Η εκ των ων ουκ άνευ υποκειμενική προϋπόθεση πραγμάτωσης του κόμματος των μελών είναι η ύπαρξη ενός ικανού αριθμού ενεργών μελών, τα οποία να έχουν ως προτεραιότητά τους και να είναι σε θέση ατομικά και μέσω των οργανώσεών τους να λειτουργούν πρωτοβουλιακά ως κόμμα στον χώρο τους.

Για να μπορέσω να ανιχνεύσω τον παράγοντα υποκειμενικότητα στο κόμμα μας, θα δώσω μερικές αυθαίρετες και απλουστευτικές ίσως απαντήσεις σε μερικά επιπλέον ερωτήματα.

Ποιος επιθυμεί να λειτουργεί ο ΣΥΡΙΖΑ-ΠΣ ως πραγματικό κόμμα των μελών του; Το επιθυμεί ο πρόεδρος; Η πρόταση για την εκλογή του προέδρου και της ΚΕ από όλα τα τακτικά κομματικά μέλη είναι ένα πρώτο θετικό βήμα για να δοθεί στα απλά μέλη η δυνατότητα συμμετοχής στη λήψη αποφάσεων. Οι προσυνεδριακές διαδικασίες ανέδειξαν ως απαραίτητο συμπλήρωμα της πρότασης αυτής την θεσμοθέτηση ποσοστώσεων εκπροσώπησης περιφερειών και κοινωνικών/επαγγελματικών κατηγοριών, που σε ένα βαθμό θα ενισχύουν την παρουσία αγροτών, εργατών, αυτοδιοικητικών και συνδικαλιστών στην ΚΕ, ώστε να αμβλύνουν τον στατιστικά δεδομένο χαρακτήρα του κόμματος ως κόμμα συνταξιούχων και μισθωτών/αυτοαπασχολούμενων μικροαστών. Το επιθυμούν οι τάσεις;Μάλλον όχι όλες αν κρίνω από το ρηθέν περί «μελών μιας χρήσης». Το επιθυμεί η ΚΕ του ΣΥΡΙΖΑ; Σίγουρα όχι στο σύνολό της. Το επιθυμεί η Προοδευτική Συμμαχία; Δεν είμαι σε θέση να απαντήσω και νομίζω ότι μάλλον δεν ξέρει αν είναι καλό ή κακό... Το επιθυμούν οι Νομαρχιακές Επιτροπές; Δεν έχουμε τέτοιες ενδείξεις από το παρελθόν. Το επιθυμούν τα «απλά» μέλη; Με βάση την προσωπική εμπειρία μου πιστεύω ότι όσοι και όσες κατανοούν ότι η ολόπλευρη λειτουργία του κόμματος των μελών θα ενισχύσει την εσωκομματική δημοκρατία και την ενεργό συμμετοχή στις κομματικές διαδικασίες το επιθυμούν και σε κάποιο βαθμό το διεκδικούν. Οι υπόλοιποι δεν το αντιλαμβάνονται ή το αρνούνται ως επικίνδυνο για την αποτελεσματικότητα, τη συνοχή του κόμματος και ίσως και για τις κομματικές καριέρες.

Με όρους πρακτικής πολιτικής η λειτουργία του κόμματος ως κόμμα των μελών του είναι ζήτημα που αφορά κυρίως την κομματική βάση. Αν όσες και όσοι, μετά λόγου γνώσεως το διεκδικούν, συναποτελούν μια ισχυρή δύναμη μέσα στον ΣΥΡΙΖΑ-ΠΣ, τότε το κόμμα των μελών μπορεί να υπάρξει. Αν όχι, καμία καταστατική πρόβλεψη δεν μπορεί να συμβάλλει στην πραγμάτωση του και μοιραία θα συνεχίσει να είναι μια χίμαιρα.